钦定古今图书集成/理学汇编/学行典/第229卷 > 《何和尚寻母》赵文
## 钦定古今图书集成/理学汇编/学行典/第229卷 > 《何和尚寻母》赵文

何上人饶，因丙子乱失母，乃削发为僧，刺血写经，遍天下。寻之至燕，值国方会，僧六万三千人，何于会炼臂。有一僧问有何愿受此苦，何具言所以，僧云：京兆府金乡县张官人宅。问之，即往询求，乃知俱往吉州仕宦矣。何到吉州大和，得知张名守德，为大和尹，乞食至门，曰：“我信州人，有母在此。” 阍入言，母出不复认。何言：“我辛酉生，母乙巳生。” 具言外氏祖父母方记忆，相向大哭。盖母由他人，三易主矣。张令加冠巾，约为儿，许为娶妇。何曰：“初事佛，求母岂可得？母负吾初心。” 乃陈省以母不当掳，张以为买引法，力争之。“何日哭于省前，当有仁人哀而助之者。” 后竟得母以归。

写经母血尽，长素母容枯。烧蜡炼顶臂，孰非母肌肤。
岂不痛至骨，为母忍斯须。南北万馀里，来往如趁虚。
天高孝可感，报应非浮屠。出门访东家，遇否不可虞。
茫然求我天，再见得所图。昔者别儿时，那有此头颅。
明明陈左验，大恸绝复苏。向来相妒人，泣下成欷歔。
收泪相劳苦，何异得乳雏，不即遂其志。彼张非丈夫，
“冠巾有妇子，谅亦母所娱。为佛再有母，初志不敢渝。
但期百年内，奉母与佛俱。虽非圣贤事，区区守其愚。
为君赋高谊，感我真穷孤。弃我十二年，人母我独无。
天涯尚可寻，地下不可呼。”